РЕГЛАМЕНТ (ЕО) № 205/2007 НА КОМИСИЯТА
от 27 февруари 2007 година
за изменение на Регламент (ЕО) № 990/2006 относно количествата, пуснати на постоянен търг за износ на ръж, държана от германската интервенционна агенция
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 6 от него,
като има предвид, че:
(1)
В Регламент (ЕО) № 990/2006 на Комисията (2) се откриват постоянни тръжни процедури за износ на зърнени култури, държани от интервенционните агенции на държавите-членки.
(2)
Препродажбата на ръж на вътрешния пазар се увеличи силно напоследък поради настоящите по-благоприятни условия за препродажба на вътрешния пазар, отколкото за износ, в рамките на Регламент (ЕО) № 1483/2006 на Комисията от 6 октомври 2006 г. за откриване на постоянни търгове за препродажбата на пазара на Общността на зърнени култури, държани от интервенционните агенции на държавите-членки (3).
(3)
Като се има предвид положението и с оглед да се осигури препродажбата на вътрешния пазар на количествата ръж, които са задържани към днешна дата във връзка с постоянната тръжна процедура за ръж в рамките на Регламент (ЕО) № 990/2006, е целесъобразно да се намали пуснатото за посочения търг количество с 96 150 тона за Германия.
(4)
Следователно Регламент (ЕО) № 990/2006 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Приложение І към Регламент (ЕО) № 990/2006 се заменя с текста, посочен в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 февруари 2007 година.